ΑΠΟΦΑΣΗ ΤΗΣ ΕΠΙΤΡΟΠΗΣ της 22ας Ιουλίου 1993 που επιτρέπει στα κράτη μέλη να παρέχουν παρεκκλίσεις από ορισμένες διατάξεις της οδηγίας 77/93/ΕΟΚ του Συμβουλίου σχετικά με τα φυτά χαμαικεράσου (Frageria L.), που προορίζονται για φύτευση, με εξαίρεση τους σπόρους προς σπορά, καταγωγής Αργεντινής

(93/411/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), όπως τροποποιήθηκε τελευταία από την οδηγία 93/19/ΕΟΚ (2), και ιδίως το άρθρο 14 παράγραφος 3,

τις αιτήσεις που υπέβαλαν η Ιταλία, η Ολλανδία και το Ηνωμένο Βασίλειο,

Εκτιμώντας:

ότι, βάσει των διατάξεων της οδηγίας 77/93/ΕΟΚ, τα φυτά της χαμαικεράσου (Frageria L.), που προορίζονται για φύτευση, με εξαίρεση τους σπόρους προς σπορά, καταγωγής μη ευρωπαϊκών χωρών, εκτός των μεσογειακών χωρών, της Αυστραλίας, της Νέας Ζηλανδίας, του Καναδά και των ηπειρωτικών πολιτειών των Ηνωμένων Πολιτειών της Αμερικής, μπορούν κατ' αρχήν να μην εισάγονται στην Κοινότητα-

ότι η ανάπτυξη στην Κοινότητα φυτών της ποικιλίας Frageria L., που προορίζονται για φύτευση, με εξαίρεση τους σπόρους προς σπορά από φυτά που προμηθεύουν ορισμένα κράτη μέλη, προκειμένου να παρατείνουν την περίοδο ανάπτυξης των φυτών, έχει γίνει καθιερωμένη πρακτική- ότι τα εν λόγω φυτά επανεξάγονται μετάπειτα στα εν λόγω κράτη μέλη για να φυτευθούν για την παραγωγή καρπών-

ότι, σχετικά με τις εισαγωγές αυτές των εν λόγω φυτών στην Κοινότητα και βάσει των πληροφοριών που παρασχέθηκαν από τα σχετικά κράτη μέλη, φαίνεται ότι τα εν λόγω φυτά χαμαικεράσου μπορούν να αναπτυχθούν κάτω από επαρκείς υγειονομικές συνθήκες στην Αργεντινή, και ότι, επί του παρόντος, δεν υπάρχει καμία πηγή εισαγωγής εξωτικών ασθενειών που επηράζουν τα φυτά Frageria L.-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη εξουσιοδοτούνται με την παρούσα απόφαση να παρέχουν, βάσει των όρων που παρατίθενται στην παράγραφο 2, παρέκκλιση από το άρθρο 4 παράγραφος 1 της οδηγίας 77/93/ΕΟΚ, σε σχέση με το παράρτημα ΙΙΙ μέρος Α σημείο 18, για φυτά χαμαικεράσου (Frageria L.), τα οποία προορίζονται για φύτευση, με εξαίρεση τους σπόρους προς σπορά, καταγωγής Αργεντινής.

2. Πρέπει να πληρούνται οι ακόλουθοι όροι:

α) τα φυτά προορίζονται για παραγωγή καρπών στην Κοινότητα και:

i) έχουν παραχθεί αποκλειστικά από μητρικά φυτά τα οποία έχουν πιστοποιηθεί βάσει εγκεκριμένου καθεστώτος πιστοποίησης ενός κράτους μέλους και εισαχθεί από το εν λόγω κράτος μέλος,

ii) έχουν αναπτυχθεί σε εδάφη τα οποία:

- βρίσκονται σε περιοχή απομονωμένη από εμπορική πραγωγή φράουλας και

- βρίσκονται 1 km τουλάχιστον από την πλησιέστερη καλλιέργεα φυτών χαμαικεράσου, για την παραγωγή καρπών ή παραφυάδων, τα οποία δεν πληρούν τους όρους της παρούσας απόφασης και

- βρίσκονται 200 m τουλάχιστον από οποιαδήποτε άλλα φυτά του γένους Frageria L. τα οποία δεν πληρούν τους όρους της παρούσας απόφασης και

- πριν από τη φύτευση και κατά την περίοδο μετά την απομάκρυνση της προηγούμενης καλλιέργειας από το έδαφος, έχουν υποστεί δοκιμασία με κατάλληλες μεθόδους ή απολυμανθεί για την εξασφάλιση της απαλλαγής από επιβλαβείς οργανισμούς του εδάφους,

iii) έχουν επίσημα επιθεωρηθεί από την υπηρεσία προστασίας φυτών της Αργεντινής, τρεις φορές τουλάχιστον κατά τη διάρκεια της περιόδου ανάπτυξης και πριν την εξαγωγή για την παρουσία επιβλαβών οργανισμών που αναγράφονται στο μέρος Α των παραρτημάτων Ι και ΙΙ της οδηγίας 77/93/ΕΟΚ και για οποιουσδήποτε άλλους επιβλαβείς οργανισμούς οι οποίοι είναι γνωστό ότι παρουσιάζονται στην Κοινότητα. Τα μολυσμένα φυτά απομακρύνονται. Τα εναπομένοντα φυτά απολυμαίνονται αποτελεσματικά,

iv) έχει διαπιστωθεί, κατά τις επιθεωρήσεις που αναφέρονται στο σημέιο iii), ότι είναι απαλλαγμένα από τους επιβλαβείς οργανισμούς που αναφέρονται στο σημείο iii),

v) πριν από την εξαγωγή:

- έχουν τιναχθεί για να απομακρυνθεί το χώμα ή άλλα μέσα ανάπτυξης,

- καθαρισθεί (δηλαδή απομάκρυνση των θραυσμάτων του φυτού) και έχουν αφαιρεθεί τα λουλούδια και οι καρποί-

β) τα φυτά που προορίζονται για την Κοινότητα θα συνοδεύονται από φυτοϋγειονομικό πιστοποιητικό που έχει εκδοθεί στην Αργεντινή σύμφωνα με το άρθρο 7 της οδηγίας 77/93/ΕΟΚ με βάση την εξέταση που παρατίθεται στο άρθρο 6 της εν λόγω οδηγίας 77/93/ΕΟΚ σχετικά με τους όρους που παρατίθενται σ' αυτήν, ιδιαίτερα σχετικής με την απαλλαγή από τους επιβλαβείς οργανισμούς που αναφέρονται στο στοιχείο α) σημείο iii) καθώς επίσης και με τις απαιτήσεις που καθορίζονται στο στοιχείο α) σημεία i), ii), iv) και v).

Το πιστοποιητικό θα αναφέρει:

- την προδιαγραφή της τελευταίας απολύμανσης που διενεργήθηκε πριν από την εξαγωγή,

- κάτω από το σημείο "συμπληρωματική δήλωση", τη δήλωση "η παρούσα αποστολή πληροί τους όρους που τέθηκαν με την απόφαση 93/411/ΕΟΚ"-

γ) i) οι επιθεωρήσεις που απαιτούνται σύμφωνα με το άρθρο 12 της οδηγίας 77/93/ΕΟΚ διενεργούνται από τα υπεύθυνα επίσημα όργανα που αναφέρονται στην ως άνω οδηγία, με τη βοήθεια εμπειρογνωμόνων που αναφέρονται στο άρθρο 19α της οδηγίας αυτής, βάσει της διαδικασίας που περιγράφεται στην οδηγία αυτή,

ii) τα φυτά φυτεύονται αποκλειστικά και μόνο στις εγκαταστάσεις οι οποίες γνωστοποιήθηκαν στα εν λόγω υπεύθυνα επίσημα όργανα,

iii) αρκετά πριν από την εισαγωγή σε ένα κράτος μέλος, ο εισαγωγέας θα γνωστοποιεί την εν λόγω εισαγωγή στα εν λόγω υπεύθυνα επίσημα όργανα του ενδιαφερόμενου κράτους μέλους, προσδιορίζοντας:

- τον τύπο του υλικού,

- την ποσότητα,

- τη δηλωμένη ημερομηνία εισαγωγής,

- τις εγκαταστάσεις προορισμού των φυτών που αναφέρονται στο σημείο ii).

Ο εισαγωγέας ενημερώνεται επίσημα, πριν από την εισαγωγή, σχετικά με τους όρους που παρατίθενται στα στοιχεία α), β) και γ) σημεία i) και ii),

iv) κατά την περίοδο ανάπτυξης μετά την εισαγωγή, επιθεωρείται μια κατάλληλη αναλογία φυτών από τα εν λόγω υπεύθυνα επίσημα όργανα, σε κατάλληλους χρόνους, στις εγκαταστάσεις που αναφέρονται στο σημείο ii).

Άρθρο 2

Τα κράτη μέλη ενημερώνουν τα λοιπά κράτη μέλη και την Επιτροπή για οποιαδήποτε χρήση της άδειας. Ενημερώνουν την Επιτροπή και τα λοιπά κράτη μέλη, πριν την 1η Νοεμβρίου κάθε έτους, σχετικά με τις ποσότητες που εισάχθηκαν σύμφωνα με την παρούσα απόφαση και παρέχουν λεπτομερή τεχνική έκθεση της επίσημης εξέτασης που αναφέρεται στο άρθρο 1 παράγραφος 2 στοιχείο γ) σημεία i) και iv).

Άρθρο 3

Με την επιφύλαξη των διατάξεων του άρθρου 14 παράγραφος 5 της οδηγίας 77/93/ΕΟΚ, τα ενδιαφερόμενα κράτη μέλη γνωστοποιούν στην Επιτροπή και στα άλλα κράτη μέλη όλες τις υποθέσεις αποστολών που εισάχθηκαν σύμφωνα με την παρούσα απόφαση, και οι οποίες δεν πληρούν τους όρους που τίθενται με την παρούσα απόφαση.

Άρθρο 4

Η άδεια ισχύει για την περίοδο μεταξύ 1ης Ιουνίου 1993 και 31ης Δεκεμβρίου 1994. Ανακαλείται εάν διαπιστωθεί ότι οι όροι που τίθενται στο άρθρο 1 παράγραφος 2 δεν είναι επαρκείς για την πρόληψη της εισαγωγής επιβλαβών οργανισμών ή εάν διαπιστωθεί ότι δεν τηρήθηκαν.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 22 Ιουλίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 26 της 31. 1. 1977, σ. 20.

(2) ΕΕ αριθ. L 96 της 22. 4. 1993, σ. 33.